
Du kan fort bli lurt

… når noen vil ta det du har.

Har du godteri, kan en storesøster si at du må dele. For det er urettferdig at du har tre sjokolader og hun ingen! Er du liten, er det lett å tro. Er du liten, tenker du ikke på at hun fikk lørdagsgodteri, hun også. Hun bare spiste det opp fortere enn deg.

En gutt i klassen kan være snill og grei og dele brusen sin. Men når det blir krangel i klassen, krever han meningen din: Du skal holde med ham uansett hva du måtte mene selv! Han kan lure deg til å tro at du skylder ham det.

De fleste som du ikke kjenner, er ganske enkle å gjennomskue. De vil ha pengene dine. De kan smiske, lyve og true for at du skal gi dem penger. Eller kanskje et kyss?

En huseier vil først ha tilliten din. Hun kan være kul og grei og morsom. Late som om du skal få bo i leiligheten nesten gratis! Men når du leser kontrakten hun vil du skal underskrive på, kan det stå noe helt annet der.

Luringer har hver sine metoder for å lure deg. Vi blir alle lurt, litt eller mye, ofte eller sjelden.

Her får du noen tips om ting du må passe på for å ikke bli lurt (så mange ganger) når du skal leie et sted å bo.

Hilsen

Sylvi Jane


Takk!

Takk til mine første husverter. Noen var greie, andre har jeg lært av. Takk til venner og bekjente som har delt sine historier med meg! Både de som har vært leietagere og de som har leid ut. Takk til mine leietagere for at de har lært meg så mye!

En spesiell takk til pappa Jan H. Husebye, som dyttet meg i gang med utleie og som har delt sine dårlige erfaringer med meg. God læring.

Takk til daværende redaktør Kari Karstensen i avisa Finnmarken som sparket meg i gang som gjesteskribent og en gang for lenge siden tok inn min petitartikkel: “En hushais bekjennelse”, var det i 2013? Det var begynnelsen.

Prosjektet har modnet seg frem over lang tid. Jeg har fått mange gode tips og korrigeringer av de som har tatt seg tid til å lese igjennom manus på ulike steder i prosessen. Spesielt takk til den unge mann som egentlig ikke leser bøker.

Takk til Bård Borch Michalsen og Kjersti Storvik for gode og poengterte forbedringsforslag. Faglig begrunnet motstand skjerper våre sanser og gjør oss klokere!

Produktet blir også bedre.

Takk også til Maiken Garders gode blikk på visuelle uttrykk og detaljer. Takk til Ina og Dan for verdifull teknisk bistand.

Til slutt, tusen takk til gode venner som har vært tålmodige når jeg i lange perioder har sittet i skrivebobla, lite tilgjengelig for annet.

Hilsen

Sylvi Jane

RETTIGHETER

Du må ikke kopiere noe fra boka uten å spørre først. Men når du spør, så får du sikkert lov! Og om det gjelder noen av tegningen, vil Sylvi Jane spørre Anne-Gro om det er greit. Skriv en epost til Finnmarksforlaget, ved Sylvi Jane Husebye, finnmarksforlaget@gmail.com

Som alltid gjelder det for denne boka som for alle andre bøker: Det må ikke kopieres fra boka i strid med åndsverksloven eller avtaler om kopiering inngått med KOPINOR, interesseorgan for rettighetshavere for åndsverk. Hvis du eller noen andre kopierer i strid med lover eller avtaler kan det medføre erstatningsansvar og inndragning. Det kan faktisk straffes med bøter eller fengsel! Oj… Det høres litt strengt ut, men så er det ganske urettferdig, om noen skal ta æren for, eller tjene penger på, noe Anne-Gro og Sylvi Jane har strevd og brukt masse tid på å lage. Det skjønner jo alle!

Og hvis du skal kopiere eller bruke noe av det som er i denne boka, så MÅ du huske å si hvor du har kopiert det fra og hvem som har skrevet eller tegnet det.

For da blir vi så glade!


INNHOLDSFORTEGNELSE

1Å sminke virkeligheten.

2Å sminke leiligheten.


Å sminke virkeligheten.

Nøklene klirret iltert da jeg satte dem i låsen. De var rastløse. Jeg også. Det var på tide å finne nye leietakere til min leilighet “Sorgenfri”.

Sola skinte gjennom støvete stuevinduer. Det var en sommerdag midt i juni. Jeg hadde kjøpt den første kurven med norske jordbær. De var rådyre. Den høyeste prisen i historien! Jeg nøt å være så rik. Dette var nok en fantastisk dag i mitt liv som hushai. Og jeg skulle starte jakten på gulle gode leieboere.

Jeg trengte ikke skrive ny annonse. Jeg hentet frem den gamle og oppdaterte. Prisen. Igjen. Bildene var fra da leiligheten var nyrenovert og helt strøken. Jeg leide møbler for en dag for å vise hvor koselig det var å bo her.

Bildene var så fine! Jeg lot dem stå en runde til. For bilder skal jo bare være “til illustrasjon”? Det er vel ingen som tror på reklamebilder nå lenger? Hvis noen gjør det, er det på tide at de får seg en vekker.

“Koselig leilighet i rolig nabolag”, sto det i annonsen. Ja, det er rolig. Spesielt søndagene. Og om natten. Da er det lite trafikk. “I nærheten av byparken”, sto det videre. Det var jo bare 20 minutter med buss for å komme dit. “Romslig stue og kjøkken.“ Det var stuen som var romslig. Kjøkkenet var et kott. Men det viktigste var å få folk til å komme på visning. Så fikk de se selv.

“God utsikt med fjordgløtt.” Ja, det var store, fine vinduer. Selv om det trakk kaldt fra dem. Sånn er det i gamle blokker. Det er bare å sette inn en ekstra varmeovn, så merker du det ikke. Hvis du lener deg ut av vinduet, ser du faktisk litt av fjorden.

Utsikten til miljøstasjonen og glasscontaineren var bedre. Mye nærmere! På den andre siden av gata. Jeg syntes ikke det var ikke noe poeng å rippe opp i det. Positivt, miljøvennlig, at det var kort vei dit ikke sant? Jadda!

“Husleie kroner …” Den måtte jeg justere opp. For prisstigningen er skumle saker. Det skjer uten at du legger merke til det!

Det er mye som må betales bare ved å eie en leilighet. Penger som går ut før du setter foten innenfor døra: Forsikring, betaling for felles vaktmestertjenester i blokka, betaling til kommunen for at de skal kjøre bort søpla og levere kaldtvann inn til leiligheten.

Bedre å være føre var og skru opp prisen på leia før det ble prisstigning på det jeg måtte betale. Ellers risikerte jeg å gå i minus.

Plutselig kunne det bli jeg som betalte for at noen andre skulle bo i leiligheten min. Det går jo ikke. Så mitt regnestykke måtte ha med alle ting som kostet.

Regnestykke, ja. Jeg håpet at de kommende leietakerne ville huske å sette opp sitt regnestykke.

De måtte huske at prisen her var bare leien for leiligheten. Strøm, tv, internett og annet rart som bare er viktig for egen underholdning, må de betale selv. Det måtte de da forstå. De hadde vel lært å lese på skolen?

“Send melding for å avtale visning”, sto det videre i annonsen. Smittevern var en super sak! Så det fortsatte jeg med selv om jeg ikke måtte. Da klokket jeg dem inn, med en god times mellomrom. Jeg vil ikke at de skal se hverandre, snakke med hverandre og kanskje utveksle tips og råd?! Nei, det måtte ikke skje.

Jeg trykket «send». Der lå annonsen ute.

Åh, det var så slitsomt. Jeg trengte en kaffepause. Men ikke før jeg hadde nådd frem til min lille venn kaffemaskinen, så hørte jeg det plinget inn en melding. Jeg lot dem vente. Jeg pleide la det gå både en og to og tre timer. Eller dager. Leietakere måtte jo mørnes!

Jeg trengte også litt tid til å sjekke referanser. Ja, ikke de brevene som ungdommene sendte meg. Brev som var fra en arbeidsgiver eller en tidligere utleier. De kunne være skrevet av mora eller en onkel. Jeg sjekket heller “referanser” ved å søke rare steder på det store internettet.




Drømmeleiligheten ennå ledig?

Se godt etter. Hva er det andre har sett som du ikke ser?

Å sminke leiligheten.

Adresse, alder og skattbar inntekt var lett å finne. Internettsøket viste at de har vært med i skicup og talentkonkurranse i sang. Sosiale medier sjekket jeg også. “Party people” kan finne seg andre steder å leie. Ingen ville finne meg på slike kanaler. Jeg hadde et par profiler. Den ene var en Melkekyr57_Valdres. Da trodde alle at jeg var husmor fra Valdres, født i 1957 og hadde fjøset fullt. Jeg som egentlig var redd for kuer! Men hva kan jeg for at folk tror ting jeg aldri har sagt?

Melkekyr57_Valdres var aktiv på Hageforeningens og på Husmorlagenes interne grupper. Ikke mange ungdommer turte besøke disse. Her kunne jeg fortvilet fortelle om noen som hadde rasert prydbuskene til min gamle tante. Jeg har ingen tante. Jeg lot som om pøblene var de som hadde tenkt å leie hos meg, og skrev navnene deres. Hadde noen i Hagelaget noensinne blitt plaget av disse, ja, da fikk jeg høre hvor bøllete de hadde vært. Selv om det var lenge siden. Selv om pøblene bare var 10 år da de ødela naboens rosebusk. En gang bølle, alltid bølle, tenker jeg. Slike fikk ikke leie hos meg. Så var det Lykke2007. Jeg har alltid sett på meg selv som en lykkelig person, og jeg har alltid likt agent007filmer. Det at noen tror jeg er født i 2007 bare fordi jeg la ut hjerter og smask og delte boyband-bilder? Kan jeg styre hva folk tror? Lykke2007 fikk bli venn med de fleste unge, potensielle leietakerne.

Dagens lille research viste at det paret som meldte meg nå, var ganske unge. For fire uker siden feiret hun at hun hadde fått lappen. Han ble ansatt som lærling i en rørleggerbedrift i fjor. De bodde ikke på samme adresse. Da var de sannsynligvis nyforelsket. De ville være mer opptatt av å se på hverandre, enn å se etter feil på leiligheten min. Det var fint. De kunne få leie. Jeg ringte.

- Dere kan komme på visning neste søndag kl. 18. Ja, nei, jeg har mange arbeidsreiser, så det går ikke i ukedagene. Men hvis det virkelig haster, og hvis dere vil være de første som ser leiligheten, da må det jo bli førstkommende søndag? Ja, i morgen kveld. Fint!

Jeg hadde ingen jobbreise. Jeg ville bare gi dem hastverk. Nå hadde jeg litt knapt med tid. Leiligheten trengte en oppfriskning. Opp, opp med vinduene. Nå som det var lørdag kveld, kunne jeg lufte. Det var ikke min skyld at det var dårlig luft i ukedagene? Alle kunne ha kjørt el-bil. Da hadde det vært frisk luft her alle dager i uka. Hvor var støvkosten? Jeg måtte dytte løs alle støvfiller slik at de falt ned på gulvet. Der tok robotstøvsugeren hånd om dem. Jeg sprayet såpe på kluten og dro over kjøkkenbenk og skap. Håpet de ikke fant på å kikke ned i kjøkkenskuffer eller trekke frem komfyren. De som flyttet ut, var ikke verdens rensligste.

Så var det heksesoten. De svarte flekkene som oppsto på et mystisk vis langs taklister og ved lufteventiler når leieboere brant billig røkelse og duftlys. Alle unge mennesker brenner slikt. Spesielt hvis det lukter litt rart i leiligheten. Sotpartiklene svever i lufta og klistrer seg til kalde flater. De kalde flatene er selvsagt langs listene rett oppe under taket. Ikke det letteste stedet å komme seg til med kluten. Ikke når det er 3 meter høyt under taket. Hvorfor skulle jeg risikere å brekke ryggen for å vaske der? De neste leieboerne kom garantert til å brenne de samme, billige lysene. Ny heksesot ville komme. Jeg stilte den ene stålampa slik at den blendet deg hvis du så opp mot flekkene.

Litt grønnsåpevann på gulvkluten, og så svisjet jeg over midt på gulvet. Det ga god lukt! Oj, den flekken på parketten i lilleboden. Hvordan klarte noen å lage en flekk på et slikt sted? Vel. Den var der. Feiebrettet gjorde nytten den gangen jeg ble lurt. Jeg satset på det trikset igjen. Jeg satt feiebrettet over flekken og lukket døra. Der var den rare lukten på badet igjen. Sikkert forrige leieboere som ikke hadde renset avløpet under dusjen skikkelig. Hm. Hvor var salmiakkflasken? Sånn. Og så skylte jeg godt.

Var det litt for godt lys i leiligheten? Syntes støv og flekker på vegger og sofa litt for godt? Jeg bar de to andre stålampene ned i kjellerboden. Dem trengte jeg bare når det var utflytting og jeg skulle sjekke flekker og støv. Sånn, da var støvsugeren ferdig. Nå var det ozontid. Jeg gikk ut og spiste mens den ozonerte bort vonde lukter. I morgen var dagen!




Se, virkelig se, på leiligheten når du er på visning!

Og forstå sammenhenger: Gamle leiligheter er kjempekoselige. Men gamle vinduer gir deg høye strømregninger.

